Polisieman vas vir staatsgetuie se moordArgieffoto ŉ Polisiebeampte van Port Elizabeth is ná ŉ maande lange ondersoek na die dood van ŉ staatsgetuie in hegtenis geneem. Tien maande ná Alex Ferreira geskiet en vir dood agtergelaat is in Bethelsdorp is ŉ polisiekonstabel Donderdag vir sy moord in hegtenis geneem. Ferreira (28) sou getuig in ŉ verhoor oor ŉ bendeverwante moord waarin ŉ polisiebeampte se wapen glo gebruik is. Ferreira was nie in ŉ getuiebeskermingsprogram nie en was Februarie vandeesjaar by familie toe hy geskiet is. Die verhoor waarin hy sou getuig, het nog nie begin nie. Die mans wat in daardie saak aangekla word, is konst. Walter Francis (31) en beweerde bendelede Enzorich Kroates (22) en Clement Kogana (29). Ferreira het vir Kroates en Kogana ŉ rygeleentheid gegee toe hulle glo op ŉ vyand van ŉ ander bende, Denton Rademeyer (24), losgebrand het. Francis het na bewering sy amptelike wapen en ammunisie vir die skietery verskaf. Francis dien steeds in die polisie. Kol. Priscilla Naidu, woordvoerder van die polisie, het die inhegtenisneming van ŉ konstabel vir die moord op ŉ staatsgetuie bevestig. Dié beampte het glo saam met bekende bendelede gewerk om Ferreira in Februarie te vermoor. Die konstabel sal Maandag op aanklagte van moord in die Port Elizabeth-landdroshof verskyn.